— На кожную катэгорыю лясоў — маладнякі, сярэдняга ўзросту, прыспяваючыя, спелыя — у ідэале павінна прыходзіцца роўная доля. Сёння ўзроставая структура наблізілася да аптымальнай прапорцыі, таму ўплыў толькі станоўчы. На працягу даволі доўгага перыяду — з 1944 па 1960 год — высечка вялася такімі хуткімі тэмпамі, што ўзроставая структура асіповіцкіх лясоў аказалася моцна парушанай. Бясспрэчна, гэта была вымушаная мера: краіна аднаўлялася пасля Вялікай Айчыннай вайны, і драўніны патрабавалася вельмі многа. Аднак нанесены тады ўрон удалося нейтралізаваць толькі праз паўстагоддзе.